CELEX: 52016PC0644
Language: hr
Date: 2016-10-07
Title: Prijedlog PROVEDBENE ODLUKE VIJEĆA o izmjeni Odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost

EUROPSKA KOMISIJA
            Bruxelles, 7.10.2016.
            COM(2016) 644 final
            2016/0314(NLE)
            Prijedlog
            PROVEDBENE ODLUKE VIJEĆA
            o izmjeni Odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
            
               
         
         
            
               OBRAZLOŽENJE
            
            
               1.KONTEKST PRIJEDLOGA
            
            
               Razlozi i ciljevi prijedloga
            
            
               U skladu s člankom 395. stavkom 1. Direktive 2006/112/EZ od 28. studenoga 2006. o zajedničkom sustavu poreza na dodanu vrijednost
                  1
                (dalje u tekstu: Direktiva o PDV-u), Vijeće, koje djeluje jednoglasno na prijedlog Komisije, može odobriti bilo kojoj državi članici primjenu posebnih mjera za odstupanje od odredaba te Direktive kako bi se pojednostavnio postupak naplate PDV-a ili spriječili određeni oblici utaje ili izbjegavanja poreza.
            
            
               Dopisom evidentiranim pri Komisiji 5. travnja 2016. Talijanska Republika zatražila je odobrenje za nastavak izuzimanja od plaćanja PDV-a poreznih obveznika koji ostvaruju promet ispod praga od 65 000 eura. U skladu s člankom 395. stavkom 2. Direktive o PDV-u Komisija je dopisom od 21. lipnja 2016. obavijestila druge države članice o zahtjevu Talijanske Republike. Komisija je dopisom od 22. lipnja 2016. obavijestila Talijansku Republiku da raspolaže svim informacijama potrebnima za razmatranje zahtjeva.
            
            
               Dosljednost s postojećim odredbama politike u određenom području
            
            
               Poglavljem 1. glave XII. Direktive o PDV-u državama članicama omogućuje se primjena posebnih odredaba za mala poduzeća, uključujući izuzeće poreznih obveznika čiji je godišnji promet manji od određenog iznosa. Tim se izuzećem podrazumijeva da porezni obveznik ne treba obračunati PDV na dobavljenu robu, ali zbog toga ne može ni odbiti PDV na svoju kupovinu.
            
            
               Ta je mjera prvi put uvedena u skladu s odredbama članka 14. Direktive Vijeća 67/228/EEZ
                  2
               . Međutim, države članice koje nisu iskoristile mogućnost predviđenu tom odredbom mogle su, u skladu s člankom 24. stavkom 2. točkom (b) Direktive 77/388/EEZ
                  3
                koji je preinačen u članak 285. stavak 1. Direktive o PDV-u, naknadno izuzeti od plaćanja PDV-a samo porezne obveznike čiji godišnji promet nije veći od 5 000 eura. Talijanska Republika nije iskoristila mogućnost predviđenu člankom 14. Direktive Vijeća 67/228/EEZ.
            
            
               Zbog znatnog broja poreznih obveznika s jako niskim godišnjim prometom, Talijanska Republika zatražila je 2007. odstupanje kako bi malim poduzećima pojednostavnila obveze povezane s PDV-om te nacionalnoj poreznoj upravi olakšala naplatu poreza izuzimajući od plaćanja porezne obveznike čiji godišnji promet nije veći od 30 000 eura. To je odstupanje odobreno do 31. prosinca 2010. Odlukom Vijeća 2008/737/EZ
                  4
               , naknadno produljeno do 31. prosinca 2013. Odlukom Vijeća 2010/688/EU
                  5
               , a zatim do 31. prosinca 2016. Odlukom Vijeća 2013/678/EU
                  6
                kojom se još i najveći odobreni prag za izuzeće povećao na 65 000 eura godišnjeg prometa. Talijanska Republika sada je zatražila da se mjera, koja za porezne obveznike nije obvezna, produlji do 31. prosinca 2019. Talijanska Republika zatražila je i da Komisija razmotri produljenje do 31. prosinca 2022. 
            
            
               Prema informacijama koje je dostavila Talijanska Republika čini se da će mjera imati zanemariv učinak na porezni prihod naplaćen u fazi konačne potrošnje.
            
            
               Odstupanja se obično odobravaju u ograničenom razdoblju kako bi se moglo ocijeniti je li posebna mjera odgovarajuća i djelotvorna. Nadalje, treba napomenuti da odredbe članaka od 281. do 294. Direktive 2006/112/EZ o posebnoj odredbi za mala poduzeća trenutačno podliježu reviziji. Kako je najavljeno u akcijskom planu za PDV
                  7
               , Komisijin se prijedlog u obliku opsežnog paketa pojednostavnjenja treba predstaviti do kraja 2017.
            
            
               Stoga se predlaže da se odstupanje produži za još jedno razdoblje najranije do 31. prosinca 2019. ili do stupanja na snagu direktive o izmjenama odredaba Direktive 2006/112/EZ o posebnoj odredbi za mala poduzeća. Produljenje odstupanja do 31. prosinca 2022. ne bi se trebalo razmatrati zbog revizije koja je u tijeku. Porezni bi obveznici i dalje trebali moći odabrati uobičajene odredbe PDV-a.
            
            
               Dosljednost u odnosu na druge politike Unije
            
            
               Zatraženo odstupanje u skladu je s ciljevima Komunikacije Komisije „Počnimo od malih” – „Akt o malom poduzetništvu za Europu”
                  8
               , kojom se države članice poziva da pri oblikovanju zakonodavstva uzmu u obzir posebna obilježja MSP-ova te da stoga pojednostave postojeće regulatorno okruženje. Nadalje, poteškoće nisu utvrđene ni u primjeni mjere ni u praćenju poduzeća koja su njome obuhvaćena.
            
            
               2.PRAVNA OSNOVA, SUPSIDIJARNOST I PROPORCIONALNOST
            
            
               •Pravna osnova
            
            
               
                  Članak 395. Direktive o PDV-u.
               
            
            
               •Supsidijarnost (za neisključivu nadležnost) 
            
            
               
                  S obzirom na odredbu Direktive o PDV-u na kojoj se prijedlog temelji ne primjenjuje se načelo supsidijarnosti.
               
            
         
         
            
               •Proporcionalnost
            
            
               Odluka se odnosi na odobrenje dano državi članici na njezin zahtjev i ne predstavlja nikakvu obvezu.
            
            
               
                  S obzirom na ograničeno područje primjene odstupanja, posebna mjera proporcionalna je cilju koji se želi postići, tj. pojednostavnjenju obveza povezanih s PDV-om za mala poduzeća i olakšavanju naplate poreza nacionalnoj poreznoj upravi. 
               
            
            
               •Odabir instrumenta
            
            
               
                  Predloženi instrument: provedbena odluka Vijeća.
               
               
                  Druga sredstva ne bi bila primjerena zbog sljedećeg razloga:
               
               
                  na temelju članka 395. Direktive Vijeća 2006/112/EZ odstupanje od zajedničkih pravila o PDV-u moguće je samo uz odobrenje Vijeća koje djeluje jednoglasno na prijedlog Komisije. Provedbena odluka Vijeća najprikladniji je instrument s obzirom na to da može biti upućena pojedinačnoj državi članici.
               
            
            
            
               3.REZULTATI EX POST EVALUACIJA, SAVJETOVANJA S DIONICIMA I PROCJENE UČINAKA
            
            
               •Savjetovanja s dionicima
            
            
               Nije relevantno.
            
            
               •Prikupljanje i primjena stručnih znanja
            
            
               
                  Nije bilo potrebno obratiti se vanjskim stručnjacima.
               
            
            
               •Procjena učinka
            
            
               Odlukom se namjerava nastaviti s mjerom pojednostavnjenja kojom se predviđa izuzeće od PDV-a za poduzeća čiji je godišnji promet manji od 65 000 eura. Time se znatno smanjuje administrativno opterećenje MSP-ova i poreznih tijela. S druge strane, platilo bi se manje PDV-a. Treba napomenuti i da je pojednostavnjeni režim neobvezan.
            
            
               Zbog uskog područja primjene odstupanja i njezine vremenske ograničenosti učinak će u svakom slučaju biti ograničen.  
            
            
               4.UTJECAJ NA PRORAČUN
            
            
               Prijedlogom se ne utječe na proračun Unije jer će Italija izvršiti izračun naknade u skladu s člankom 6. Uredbe Vijeća (EEZ, EURATOM) br. 1553/89
                  9
               .
            
            
               5.OSTALI DIJELOVI
            
            
               Prijedlog sadržava klauzulu o vremenskom ograničenju valjanosti.
            
         
         
            
               2016/0314 (NLE)
            
            
               Prijedlog
            
            
               PROVEDBENE ODLUKE VIJEĆA
            
            
               o izmjeni Odluke 2013/678/EU kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
            
            
               VIJEĆE EUROPSKE UNIJE,
            
            
               uzimajući u obzir Ugovor o funkcioniranju Europske unije, 
            
            
               uzimajući u obzir Direktivu Vijeća 2006/112/EZ od 28. studenoga 2006. o zajedničkom sustavu poreza na dodanu vrijednost
                  10
               , a posebno njezin članak 395., 
            
            
               uzimajući u obzir prijedlog Europske komisije,
            
            
               budući da:
            
            
               (1)Odlukom Vijeća 2008/737/EZ
                  11
                Italiji je odobreno, kao mjera odstupanja, izuzimanje poreznih obveznika čiji je godišnji promet manji od 30 000 eura do 31. prosinca 2010. Primjena tog odstupanja naknadno je produljena do 31. prosinca 2013. Odlukom Vijeća 2010/688/EU
                  12
               , a zatim do 31. prosinca 2016. Odlukom Vijeća 2013/678/EU
                  13
                kojom se još i najveći odobreni prag za izuzeće povećao na 65 000 eura godišnjeg prometa.
            
            
               (2)Dopisom evidentiranim pri Komisiji 5. travnja 2016. Italija je zatražila odobrenje za mjeru odstupanja od članka 285. Direktive 2006/112/EZ kako bi porezne obveznike čiji je godišnji promet manji od 65 000 eura nastavila izuzimati od plaćanja poreza. Tom bi mjerom ti porezni obveznici bili izuzeti od poreza na dodanu vrijednost (PDV).
            
            
               (3)Komisija je dopisom od 21. lipnja 2016. obavijestila druge države članice o zahtjevu Italije. Komisija je dopisom od 22. lipnja 2016. obavijestila Italiju da raspolaže svim informacijama potrebnima za razmatranje zahtjeva.
            
            
               (4)Na temelju glave XII. Direktive 2006/112/EZ posebna je odredba za mala poduzeća već dostupna državama članicama. Produljena mjera odstupa od članka 285. te Direktive u njezinoj primjeni na Italiju samo utoliko što je prag godišnjeg prometa za tu odredbu viši od praga od 5 000 eura.
            
            
               (5)Odstupanje za koje je zatraženo produljenje u skladu je s ciljevima Komunikacije Komisije „Počnimo od malih” – „Akt o malom poduzetništvu za Europu” od 25. lipnja 2008.
                  14
               
            
            
               (6)S obzirom na to da su se zbog te mjere odstupanja smanjile obveze povezane s PDV-om za manja poduzeća, Italiji bi trebalo odobriti da i dalje primjenjuje mjeru u ograničenom razdoblju. Porezni bi obveznici i dalje trebali moći odabrati uobičajene odredbe PDV-a.
            
            
               (7)Odstupanja se obično odobravaju u ograničenom razdoblju kako bi se moglo ocijeniti je li posebna mjera odgovarajuća i djelotvorna. Nadalje, odredbe članaka od 281. do 294. Direktive 2006/112/EZ o posebnoj odredbi za mala poduzeća podliježu reviziji. Stoga bi zatraženo odstupanje trebalo biti vremenski ograničeno i praćeno klauzulom o vremenskom ograničenju valjanosti.
            
            
               (8)Prema informacijama koje je dostavila Italija viši prag imat će zanemariv učinak na sveukupni prikupljeni prihod od poreza u fazi konačne potrošnje.
            
            
               (9)Odstupanje ne utječe na vlastita sredstva Unije koja proizlaze iz poreza na dodanu vrijednost,
            
            
               DONIJELO JE OVU ODLUKU: 
            
            
               Članak 1.
            
         
         
            
               Članak 2. Odluke 2013/678/EU zamjenjuje se sljedećim: 
            
            
               „Članak 2.
            
            
               Ova Odluka proizvodi učinke od dana priopćenja.
            
            
               Ova se Odluka primjenjuje od 1. siječnja 2017. do datuma stupanja na snagu direktive o izmjeni članaka od 281. do 294. Direktive 2006/112/EZ o posebnoj odredbi za mala poduzeća, ili do 31. prosinca 2019., ovisno o tome što nastupi prije.”
            
            
               Članak 2.
            
            
               Ova je Odluka upućena Talijanskoj Republici.
            
            
               Sastavljeno u Bruxellesu
            
            
               
                     Za Vijeće
               
               
                     Predsjednik
               
            
         
         
            
                  
                     (1)
                  SL L 347, 11.12.2006., str. 1.
               
               
                  
                     (2)
                  Druga direktiva Vijeća 67/228/EEZ od 11. travnja 1967. o usklađivanju zakonodavstva država članica koja se odnose na poreze na promet – Struktura i postupci za primjenu zajedničkog sustava poreza na dodanu vrijednost (SL 71, 14.4.1967., str. 1303).
               
               
                  
                     (3)
                  Direktiva Vijeća 77/388/EEZ od 17. svibnja 1977. o usklađivanju zakonodavstava država članica o porezima na promet – Zajednički sustav poreza na dodanu vrijednost: jedinstvena osnovica za razrezivanje (SL L 145, 13.6.1977., str. 1.).
               
               
                  
                     (4)
                  Odluka Vijeća 2008/737/EZ od 15. rujna 2008. kojom se Talijanskoj Republici odobrava primjena mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 249, 18.9.2008., str. 13.).
               
               
                  
                     (5)
                  Provedbena odluka Vijeća 2010/688/EU od 15. listopada 2010. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 294, 12.11.2010., str. 12.). 
               
               
                  
                     (6)
                  
                  
                     Provedbena odluka Vijeća 2013/678/EU od 15. studenoga 2013. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
                  
                   (SL L 316, 27.11.2013., str. 35.).
               
               
                  
                     (7)
                  Komunikacija Komisije Europskom parlamentu, Vijeću i Europskom gospodarskom i socijalnom odboru o akcijskom planu o PDV-u, Put k jedinstvenom europskom području PDV-a – vrijeme je za donošenje odluka, Bruxelles, 7. travnja 2016., COM(2016) 148 final.
               
               
                  
                     (8)
                  COM(2008) 394 od 25. lipnja 2008.
               
               
                  
                     (9)
                  Uredba Vijeća (EEZ, Euratom) br. 1553/89 od 29. svibnja 1989. o konačnom jedinstvenom režimu ubiranja vlastitih sredstava koja proizlaze iz poreza na dodanu vrijednost (SL L 155, 7.6.1989., str. 9.).
               
               
                  
                     (10)
                  SL L 347, 11.12.2006., str. 1.
               
               
                  
                     (11)
                  Odluka Vijeća 2008/737/EZ od 15. rujna 2008. kojom se Talijanskoj Republici odobrava primjena mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 249, 18.9.2008., str. 13.). 
               
               
                  
                     (12)
                  Provedbena odluka Vijeća 2010/688/EU od 15. listopada 2010. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost (SL L 294, 12.11.2010., str. 12.). 
               
               
                  
                     (13)
                  
                  
                     Provedbena odluka Vijeća 2013/678/EU od 15. studenoga 2013. kojom se Talijanskoj Republici odobrava nastavak primjene posebne mjere odstupanja od članka 285. Direktive 2006/112/EZ o zajedničkom sustavu poreza na dodanu vrijednost
                  
                   (SL L 316, 27.11.2013., str. 35.).
               
               
                  
                     (14)
                  Komunikacija Komisije Vijeću, Europskom parlamentu, Europskom gospodarskom i socijalnom odboru i Europskom odboru regija „Počnimo od malih” – „Akt o malom poduzetništvu za Europu”, Bruxelles, 25. lipnja 2008., COM(2008) 394 final.